               3.8.2010

               RO

               Jurnalul Oficial al Uniunii Europene

               C 210/1

         Adoptarea unei decizii a Consiliului privind organizarea și funcționarea Serviciului European de Acțiune Externă
   2010/C 210/01

      Proiect de declarație a Înaltei Reprezentante
       (1)
      privind responsabilitatea politică

   În relația cu Parlamentul European, Înaltul Reprezentant (ÎR) se va baza pe angajamentele referitoare la consultare, informare și raportare asumate în timpul ultimei legislaturi de către fostul comisar pentru relații externe, fostul Înalt Reprezentant pentru afaceri externe și politica de securitate comună și de către președinția asigurată prin rotație a Consiliului. Atunci când va fi nevoie, aceste angajamente vor fi modificate ținându-se seama de rolul de control politic al Parlamentului și de redefinirea rolului Înaltului Reprezentant, astfel cum a fost stabilit în tratate și în conformitate cu articolul 36 din TUE.
   În acest scop:

               1.

               În ceea ce privește PESC, ÎR va consulta Parlamentul European cu privire la aspectele principale și la opțiunile fundamentale din domeniul acestei politici în conformitate cu articolul 36 din TUE. Orice schimb de opinii anterior adoptării mandatelor și a strategiilor în domeniul PESC va avea loc în formatul corespunzător, în conformitate cu sensibilitatea și confidențialitatea subiectelor discutate. În acest context, se va consolida practica reuniunilor comune de consultare cu birourile AFET și BUDG. Informările prezentate la aceste reuniuni se vor referi în special la misiunile PESC finanțate din bugetul UE, atât la cele în curs de aplicare, cât și la cele în curs de pregătire. Dacă va fi necesar, pot fi organizate reuniuni comune de consultare suplimentare, pe lângă reuniunile periodice. SEAS va fi reprezentat (la toate reuniunile), pe lângă președintele permanent al Comitetului politic și de securitate, de înalți funcționari responsabili de această politică.

               2.

               Rezultatele negocierilor aflate în curs de desfășurare referitoare la acordul-cadru dintre Parlamentul European și Comisie cu privire la negocierile acordurilor internaționale vor fi aplicate mutatis mutandis de către ÎR pentru acordurile care intră în sfera sa de răspundere, în cazul în care este necesar acordul Parlamentului. În conformitate cu articolul 218 alineatul (10) din TFUE, Parlamentul European va fi informat de îndată și pe deplin pe parcursul tuturor etapelor procedurii, inclusiv în ceea ce privește acordurile încheiate în domeniul PESC.

               3.

               ÎR va continua dialogul aprofundat și va comunica toate documentele pentru fazele de planificare strategică a instrumentelor financiare (cu excepția Fondului european de dezvoltare). Același lucru va fi valabil pentru toate documentele consultative transmise statelor membre în timpul fazei pregătitoare. Această practică nu aduce atingere rezultatului negocierilor privind domeniul de aplicare și punerea în aplicare a articolului 290 din TFUE privind actele delegate.

               4.

               Sistemul actual de furnizare de informații confidențiale privind misiunile și operațiile PSAC (prin Comisia specială a PE instituită în temeiul AII din 2002 în domeniul PESA) va fi menținut. ÎR poate oferi de asemenea acces la alte documente din domeniul PESC în baza nevoii de a cunoaște și altor deputați din Parlamentul European care dețin autorizarea de securitate adecvată pentru documentele clasificate, în conformitate cu normele aplicabile, în cazul în care accesul este necesar pentru exercitarea funcției lor instituționale, la cererea președintelui AFET și, dacă este necesar, a președintelui PE. În acest context, ÎR va revizui și va propune, după caz, adaptarea dispozițiilor existente privind accesul deputaților din Parlamentul European la documentele și informațiile clasificate din domeniul politicii de securitate și apărare (AII din 2002 în domeniul PESA). Până la această modificare, ÎR va decide cu privire la măsurile tranzitorii pe care le consideră necesare pentru a facilita accesul la informațiile menționate anterior deputaților din Parlamentul European, desemnați și notificați în mod corespunzător, care exercită o funcție instituțională.

               5.

               ÎR va răspunde pozitiv la solicitările PE ca șefii de delegații nou-numiți în țările și organizațiile pe care Parlamentul le consideră importante din punct de vedere strategic să se prezinte în fața AFET pentru un schimb de opinii (separat de audieri) înainte de preluarea posturilor. Același lucru este valabil și pentru reprezentanții speciali ai UE. Aceste schimburi de opinii se vor desfășura într-un format convenit împreună cu ÎR, corespunzător sensibilității și confidențialității subiectelor discutate.

               6.

               În cazurile în care Înaltul Reprezentant nu poate participa la o dezbatere în plen a Parlamentului European, acesta va decide cu privire la înlocuirea sa de către un membru al unei instituții a UE, care este fie un comisar pentru chestiunile care sunt exclusiv sau preponderent de competența Comisiei, fie un membru al Consiliului Afaceri Externe pentru chestiunile care țin exclusiv sau în principal de domeniul PESC. În acest ultim caz, înlocuitorul va proveni fie din cadrul Președinției prin rotație, fie din cadrul trioului de președinții, în conformitate cu articolul 26 din Regulamentul de procedură al Consiliului. Parlamentul European va fi informat de decizia Înaltului Reprezentant cu privire la înlocuitorul său.

               7.

               ÎR va facilita participarea șefilor de delegații, a reprezentanților speciali ai UE, a șefilor de misiuni PSAC și a înalților funcționari din cadrul SEAE la lucrările comisiilor și subcomisiilor parlamentare competente, în scopul de a oferi scurte informări periodice.

               8.

               În ceea ce privește operațiunile militare PSAC finanțate de statele membre, informațiile vor continua să fie furnizate prin intermediul Comisiei speciale din cadrul PE instituite în temeiul AII din 2002 în domeniul PESA, sub rezerva oricărei revizuiri a AII, în conformitate cu punctul 4 de mai sus.

               9.

               Parlamentul European va fi consultat cu privire la identificarea și planificarea misiunilor de observare a alegerilor și la monitorizarea acestora - în conformitate cu drepturile de control bugetar ale Parlamentului asupra instrumentului relevant de finanțare, de exemplu IEDDO. Numirea observatorilor-șefi ai UE se va face în consultare cu grupul de coordonare a alegerilor, în timp util, înainte de începerea misiunii de observare a alegerilor.

               10.

               ÎR va juca un rol activ în cadrul viitoarelor deliberări privind actualizarea dispozițiilor existente referitoare la finanțarea PESC, prevăzute în AII din 2006 privind disciplina bugetară și buna gestiune financiară, pe baza angajamentului în ceea ce privește aspectele menționate la punctul 1. Noua procedură bugetară introdusă de Tratatul de la Lisabona se va aplica integral bugetului PESC. Înaltul Reprezentant va depune de asemenea eforturi în vederea realizării unei mai mari transparențe în ceea ce privește bugetul PESC, inclusiv, printre altele, în vederea posibilității de a identifica misiunile PESC majore în cadrul bugetului (precum actualele misiuni în Afganistan, Kosovo și Georgia), menținându-se totodată flexibilitatea în buget și necesitatea de a se asigura continuitatea acțiunii pentru misiunile deja angajate.

      (1)  În prezenta declarație, termenul Înalt Reprezentant include toate funcțiile Înaltului Reprezentant al Uniunii pentru afaceri externe și politica de securitate, care este, de asemenea, vicepreședinte al Comisiei Europene și președinte al Consiliului Afaceri Externe, fără a se aduce atingere responsabilităților specifice care îi revin în temeiul funcțiilor respective pe care le exercită.


title: 2010/431/PESC: Decizia EULEX/1/2010 a Comitetului politic și de securitate din 27 iulie 2010 privind numirea șefului misiunii Uniunii Europene de sprijinire a supremației legii în Kosovo, EULEX KOSOVO

text:
               4.8.2010

               RO

               Jurnalul Oficial al Uniunii Europene

               L 202/10

         DECIZIA EULEX/1/2010 A COMITETULUI POLITIC ȘI DE SECURITATE
   din 27 iulie 2010
   privind numirea șefului misiunii Uniunii Europene de sprijinire a supremației legii în Kosovo, EULEX KOSOVO
   (2010/431/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO (1), în special articolul 12 alineatul (2),
   întrucât:

               (1)

               La 4 februarie 2008, Consiliul a adoptat Acțiunea comună 2008/124/PESC privind instituirea misiunii Uniunii Europene de sprijinire a supremației legii în Kosovo, EULEX KOSOVO (denumită în continuare „EULEX KOSOVO”).

               (2)

               La 8 iunie 2010, Consiliul a adoptat Decizia 2010/322/PESC (2) de prelungire a duratei misiunii EULEX KOSOVO până la 14 iunie 2012.

               (3)

               Conform articolului 12 alineatul (2) din Acțiunea comună 2008/124/PESC, Comitetul politic și de securitate este autorizat, în conformitate cu articolul 38 din tratat, să adopte deciziile relevante în scopul exercitării controlului politic și a conducerii strategice a misiunii EULEX KOSOVO, inclusiv decizia de numire a unui șef de misiune,

         ADOPTĂ PREZENTA DECIZIE:
   Articolul 1
   Domnul Xavier BOUT DE MARNHAC este numit șef al misiunii Uniunii Europene de sprijinire a supremației legii în Kosovo, EULEX KOSOVO, cu efect de la 15 octombrie 2010.
   Articolul 2
   Decizia EULEX/1/2008 a Comitetului politic și de securitate din 7 februarie 2008 de numire a șefului misiunii Uniunii Europene de sprijinire a supremației legii în Kosovo, EULEX KOSOVO (3) se abrogă.
   Articolul 3
   Prezenta decizie intră în vigoare la data adoptării.
   Aceasta se aplică până la 14 octombrie 2011.

      Adoptată la Bruxelles, 27 iulie 2010.

            Pentru Comitetul politic și de securitate

            Președintele

         W. STEVENS

      (1)  JO L 42, 16.2.2008, p. 92.

      (2)  JO L 145, 11.6.2010, p. 13.

      (3)  JO L 42, 16.2.2008, p. 99.


title: 2012/19/UE: Decizia Consiliului din 16 decembrie 2011 privind adoptarea, în numele Uniunii Europene, a declarației privind acordarea de posibilități de pescuit în apele UE navelor de pescuit aflate sub pavilionul Republicii Bolivariene a Venezuelei în zona economică exclusivă din largul coastei Guyanei Franceze

text:
               10.1.2012

               RO

               Jurnalul Oficial al Uniunii Europene

               L 6/8

         DECIZIA CONSILIULUI
   din 16 decembrie 2011
   privind adoptarea, în numele Uniunii Europene, a declarației privind acordarea de posibilități de pescuit în apele UE navelor de pescuit aflate sub pavilionul Republicii Bolivariene a Venezuelei în zona economică exclusivă din largul coastei Guyanei Franceze
   (2012/19/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (3) coroborat cu articolul 218 alineatul (6) litera (b),
   având în vedere propunerea Comisiei Europene,
   după consultarea Parlamentului European,
   întrucât:

               (1)

               Navele de pescuit aflate sub pavilionul Republicii Bolivariene a Venezuelei (denumită în continuare „Venezuela”) operează de câteva decenii în apele UE, în zona economică exclusivă din largul coastei Guyanei Franceze, sub rezerva respectării de către acestea a actelor Uniunii cu forță juridică obligatorie aplicabile privind conservarea și gestionarea resurselor halieutice.

               (2)

               Industria de prelucrare din Guyana Franceză depinde de debarcările efectuate de navele de pescuit respective și, prin urmare, continuitatea operațiunilor respective ar trebui asigurată.

               (3)

               Pentru a asigura această continuitate, este necesar ca Uniunea să facă o declarație adresată Venezuelei prin care să își confirme disponibilitatea de a elibera autorizații de pescuit unui număr limitat de nave de pescuit aflate sub pavilion venezuelean, cu condiția ca acestea să respecte actele Uniunii cu forță juridică obligatorie aplicabile,

         ADOPTĂ PREZENTA DECIZIE:
   Articolul 1
   Declarația adresată Republicii Bolivariene a Venezuelei privind acordarea de posibilități de pescuit în apele UE navelor de pescuit aflate sub pavilionul Republicii Bolivariene a Venezuelei în zona economică exclusivă din largul coastei Guyanei Franceze (denumită în continuare „declarația”) se aprobă în numele Uniunii Europene.
   Textul declarației este atașat la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să notifice declarația Republicii Bolivariene a Venezuelei.
   Articolul 3
   Prezenta decizie intră în vigoare la data adoptării.

      Adoptată la Bruxelles, 16 decembrie 2011.

            Pentru Consiliu

            Președintele

         M. SAWICKI

      Declarație adresată Republicii Bolivariene a Venezuelei privind acordarea de posibilități de pescuit în apele UE navelor de pescuit aflate sub pavilionul Republicii Bolivariene a Venezuelei în zona economică exclusivă din largul coastei Guyanei Franceze

                  1.

                  Uniunea Europeană acordă autorizații de pescuit unui număr limitat de nave aflate sub pavilionul Republicii Bolivariene a Venezuelei pentru a pescui în zona economică exclusivă din largul coastei Guyanei Franceze, în partea situată la o distanță de peste 12 mile marine de liniile de bază, în condițiile prevăzute de prezenta declarație.

                  2.

                  În conformitate cu articolul 22 din Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare (1), navele de pescuit autorizate aflate sub pavilionul Republicii Bolivariene a Venezuelei, atunci când pescuiesc în zona prevăzută la alineatul (1), trebuie să respecte dispozițiile din cadrul politicii comune a Uniunii Europene în domeniul pescuitului referitoare la măsurile de conservare și control, precum și alte dispoziții ale Uniunii Europene care reglementează activitățile de pescuit în zona respectivă.

                  3.

                  Mai precis, navele de pescuit autorizate aflate sub pavilionul Republicii Bolivariene a Venezuelei trebuie să respecte normele sau reglementările relevante ale Uniunii Europene, care precizează, între altele, stocurile de pește care pot fi vizate, numărul maxim de nave de pescuit autorizate și proporția capturilor care trebuie debarcate în porturile din Guyana Franceză.

                  4.

                  Fără a aduce atingere retragerii autorizațiilor acordate unor nave de pescuit aflate sub pavilionul Republicii Bolivariene a Venezuelei pe motiv de nerespectare de către acestea a normelor sau reglementărilor relevante ale Uniunii Europene, Uniunea Europeană își rezervă dreptul de a-și retrage, prin declarație unilaterală, în orice moment, angajamentul specific asumat prin prezenta declarație de a acorda posibilități de pescuit.

         (1)  JO L 286, 29.10.2008, p. 33.


title: Decizia Consiliului din 1 octombrie 1996 privind încheierea unui acord sub forma unui schimb de scrisori între Comunitatea Europeană și Regatul Marocului de stabilire, de la 1 ianuarie 1994, a cuantumului suplimentar care trebuie dedus din prelevarea sau din taxele vamale la importurile în Comunitate de ulei de măsline netratat originar din Maroc

text:
               03/Volumul 19

               RO

               Jurnalul Ofícial al Uniunii Europene

               276

         31996D0620

               L 277/35

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 1 octombrie 1996
   privind încheierea unui acord sub forma unui schimb de scrisori între Comunitatea Europeană și Regatul Marocului de stabilire, de la 1 ianuarie 1994, a cuantumului suplimentar care trebuie dedus din prelevarea sau din taxele vamale la importurile în Comunitate de ulei de măsline netratat originar din Maroc
   (96/620/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 113 coroborat cu articolul 228 alineatul (2) prima teză,
   având în vedere Acordul de cooperare între Comunitatea Economică Europeană și Regatul Marocului (1) care a intrat în vigoare la 1 noiembrie 1978, în special anexa B la respectivul acord,
   având în vedere propunerea Comisiei,
   întrucât trebuie aprobat Acordul sub forma unui schimb de scrisori între Comunitatea Europeană și Regatul Marocului de stabilire a cuantumului suplimentar care trebuie dedus din prelevarea sau din taxele vamale la importurile în Comunitate de ulei de măsline netratat originar din Maroc, care intră sub incidența codurilor NC 1509 10 10, 1509 10 90 și 1510 00 10;
   întrucât Regulamentul (CEE) nr. 3813/92 al Consiliului din 28 decembrie 1992 privind unitatea de cont și cursul de schimb care trebuie aplicate în cadrul politicii agricole comune (2) abrogă punerea în aplicare a unui factor corector de 1,207509 aplicat cursului de schimb agricol până la 31 ianuarie 1995; întrucât, prin urmare, ținând seama de faptul generator al cursului de schimb agricol care urmează a fi folosit, este necesar să se stabilească un cuantum pentru perioada care se termină la 31 ianuarie 1995 și un cuantum aplicabil de la 1 februarie 1995,
   DECIDE:
   Articolul 1
   Acordul sub forma unui schimb de scrisori între Comunitatea Europeană și Regatul Marocului de stabilire, de la 1 ianuarie 1994, a cuantumului suplimentar care trebuie dedus din prelevarea sau din taxele vamale la importurile în Comunitate de ulei de măsline netratat originar din Maroc se aprobă în numele Comunității.
   Textul acordului se anexează la prezenta decizie.
   Articolul 2
   Președintele Consiliului este autorizat să numească persoana împuternicită să semneze acordul în numele Comunității.
   Articolul 3
   Prezenta decizie se publică în Jurnalul Oficial al Comunităților Europene.

      Adoptată la Luxemburg, 1 octombrie 1996.

            Pentru Consiliu

            Președintele

         D. SPRING

      (1)  JO L 264, 27.9.1978, p. 2.

      (2)  JO L 387, 31.12.1992, p. 1. Regulament modificat ultima dată de Regulamentul (CE) nr. 150/95 (JO L 22, 31.1.1995, p. 1).


title: 2011/581/UE: Decizia Parlamentului European din 10 mai 2011 privind închiderea conturilor Autorității Europene pentru Siguranța Alimentară pentru exercițiul financiar 2009

text:
               27.9.2011

               RO

               Jurnalul Oficial al Uniunii Europene

               L 250/166

         DECIZIA PARLAMENTULUI EUROPEAN
   din 10 mai 2011
   privind închiderea conturilor Autorității Europene pentru Siguranța Alimentară pentru exercițiul financiar 2009
   (2011/581/UE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2009,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2009, însoțit de răspunsurile Autorității (1),

               —

               având în vedere Recomandarea Consiliului din 15 februarie 2011 (05892/2011 – C7-0052/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0146/2011),

               1.

               aprobă închiderea conturilor Autorității Europene pentru Siguranța Alimentară pentru exercițiul financiar 2009;

               2.

               încredințează Președintelui sarcina de a transmite prezenta decizie directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 338, 14.12.2010, p. 108.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.


title: 2007/172/CE: Decizia Comisiei din 19 martie 2007 de instituire a grupului de coordonatori pentru recunoașterea calificărilor profesionale

text:
               20.3.2007

               RO

               Jurnalul Oficial al Uniunii Europene

               L 79/38

      DECIZIA COMISIEI

   din 19 martie 2007
   de instituire a grupului de coordonatori pentru recunoașterea calificărilor profesionale
   (2007/172/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   întrucât:

               (1)

               Articolul 3 alineatul (1) litera (c) din tratat atribuie Comunității Europene și statelor membre sarcina eliminării obstacolelor din calea liberei circulații a persoanelor și a serviciilor. Pentru resortisanții statelor membre, dreptul la libera circulație presupune, în special, posibilitatea de a exercita o profesie, ca lucrători salariați sau care desfășoară o activitate independentă, într-un alt stat membru decât cel în care și-au dobândit calificările profesionale. În plus, articolul 47 din tratat are ca obiectiv garantarea liberei circulații a lucrătorilor pe deplin calificați în profesiile reglementate în ceea ce privește calificările.

               (2)

               Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale (1) a fost adoptată în scopul garantării liberei circulații a lucrătorilor pe deplin calificați în situațiile în care accesul la o anumită profesie este reglementat în ceea ce privește calificările de către statele membre. Această directivă consolidează cincisprezece directive existente și vizează simplificarea sistemelor de recunoaștere în vigoare și continuarea facilitării prestării temporare de servicii. Punerea în aplicare a acestei directive și dezvoltarea pieței interne în domeniul profesiilor reglementate în ceea ce privește calificările ar putea impune Comisiei necesitatea recurgerii la expertiza unor specialiști reuniți în cadrul unui organism consultativ.

               (3)

               Prin urmare, este necesară instituirea unui grup de experți în domeniul recunoașterii calificărilor profesionale și definirea sarcinilor și a structurii acestuia.

               (4)

               Misiunea grupului de experți va fi să contribuie la dezvoltarea pieței interne în domeniul profesiilor reglementate în ceea ce privește calificările.

               (5)

               Grupul de coordonatori pentru recunoașterea calificărilor profesionale va fi compus din coordonatorii naționali desemnați de statele membre în conformitate cu Directiva 2005/36/CE. În conformitate cu aceasta, misiunea coordonatorilor este să promoveze aplicarea uniformă a directivei și să colecteze toate informațiile relevante în acest scop.

               (6)

               Este necesară definirea de reguli privind divulgarea informațiilor de către membrii grupului, fără ca acestea să aducă atingere regulilor de securitate ale Comisiei așa cum sunt stabilite în anexa la Decizia 2001/844/CE, CECO, Euratom a Comisiei (2).

               (7)

               Datele personale ale membrilor grupului vor fi tratate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3),

         DECIDE:
   Articolul 1
   Grupul de coordonatori pentru recunoașterea calificărilor profesionale
   Se instituie grupul de coordonatori pentru recunoașterea calificărilor profesionale, denumit în continuare „grupul”, începând de la data publicării prezentei decizii în Jurnalul Oficial al Uniunii Europene.
   Articolul 2
   Sarcinile grupului
   Grupul are următoarele sarcini:

               (a)

               să stabilească relații de cooperare între autoritățile statelor membre și Comisie cu privire la aspecte legate de recunoașterea calificărilor profesionale;

               (b)

               să monitorizeze evoluția politicilor cu impact asupra profesiilor reglementate în ceea ce privește calificările;

               (c)

               să faciliteze punerea în aplicare a Directivei 2005/36/CE, în special prin elaborarea de documente de interes, cum ar fi ghidurile de interpretare;

               (d)

               să asigure realizarea de schimburi de experiență și bune practici în domeniile menționate mai sus.

         Articolul 3
   Procedura de consultare
   Comisia poate consulta grupul în legătură cu orice aspect care privește punerea în aplicare a Directivei 2005/36/CE, cât și, în general, în legătură cu aspecte care privesc dezvoltarea pieței interne în domeniul profesiilor reglementate în ceea ce privește calificările.
   Articolul 4
   Compoziție – Numire
   (1)   Membrii grupului sunt coordonatorii desemnați de statele membre în conformitate cu articolul 56 alineatul (4) din Directiva 2005/36/CE.
   Statele membre desemnează un număr de membri supleanți egal cu numărul de membri ai grupului. Membrii supleanți îi înlocuiesc automat pe membrii absenți.
   (2)   Membrii și membrii supleanți ai grupului rămân în funcție până la înlocuire.
   (3)   Numele membrilor sunt culese, procesate și publicate în conformitate cu Regulamentul (CE) nr. 45/2001.
   Articolul 5
   Modul de funcționare
   (1)   Grupul este prezidat de Comisie.
   (2)   De comun acord cu Comisia, grupul poate institui subgrupuri care să examineze probleme specifice în cadrul unui mandat stabilit de către grup. Aceste subgrupuri se dizolvă de îndată ce mandatele le sunt aduse la îndeplinire.
   (3)   Reprezentantul Comisiei poate invita experți sau observatori cu competențe specifice într-un anumit subiect înscris pe ordinea de zi să participe la lucrările grupului sau la deliberările sau lucrările unui subgrup dacă, în opinia Comisiei, acest lucru este necesar sau util.
   Pot fi invitați în calitate de observatori în special reprezentanți ai statelor membre ale Spațiului Economic European și ai Elveției.
   (4)   Informațiile obținute în urma participării la deliberările sau la lucrările grupului sau ale subgrupurilor nu vor fi divulgate dacă, în opinia Comisiei, respectivele informații se referă la aspecte confidențiale.
   (5)   Grupul și subgrupurile se reunesc de regulă la sediul Comisiei în conformitate cu procedurile și calendarul stabilite de aceasta. Secretariatul grupului este asigurat de Comisie.
   Funcționarii Comisiei interesați pot asista la reuniunile grupului și ale subgrupurilor.
   (6)   Grupul își stabilește regulamentul de procedură pe baza regulamentului de procedură standard adoptat de Comisie.
   (7)   Comisia poate publica, inclusiv pe internet, orice rezumat, concluzie ori concluzie parțială sau document de lucru al grupului, în limba originală a documentului în cauză.
   Articolul 6
   Rambursarea cheltuielilor
   Comisia rambursează cheltuielile de călătorie, în limita cheltuielilor suportate de un singur membru sau membru supleant din fiecare stat membru, în conformitate cu propriile reguli privind rambursarea cheltuielilor pentru experții externi.
   Membrii/membrii supleanți, experții și observatorii nu sunt remunerați în schimbul serviciilor desfășurate.
   Cheltuielile aferente reuniunilor se rambursează în limitele bugetului anual alocat grupului de către serviciul competent al Comisiei.

      Adoptată la Bruxelles, 19 martie 2007.

            Pentru Comisie

         Charlie McCREEVY

            Membru al Comisiei

      (1)  JO L 255, 30.9.2005, p. 22. Directivă, astfel cum a fost modificată prin Directiva 2006/100/CE a Consiliului (JO L 363, 20.12.2006, p. 141).

      (2)  JO L 317, 3.12.2001, p. 1. Decizie, astfel cum a fost modificată ultima dată prin Decizia 2006/548/CE, Euratom (JO L 215, 5.8.2006, p. 38).

      (3)  JO L 8, 12.1.2001, p. 1.


title: Decizia (UE) 2017/1190 a Consiliului din 12 iunie 2017 privind poziția care urmează să fie adoptată, în numele Uniunii Europene, în cadrul Comitetului GNSS Uniunea Europeană/Elveția instituit prin Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit, cu privire la adoptarea regulamentului său de procedură

text:
               5.7.2017

               RO

               Jurnalul Oficial al Uniunii Europene

               L 172/1

         DECIZIA (UE) 2017/1190 A CONSILIULUI
   din 12 iunie 2017
   privind poziția care urmează să fie adoptată, în numele Uniunii Europene, în cadrul Comitetului GNSS Uniunea Europeană/Elveția instituit prin Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit, cu privire la adoptarea regulamentului său de procedură
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 172 primul paragraf coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit (1) (denumit în continuare „acordul”) se aplică cu titlu provizoriu începând cu 1 ianuarie 2014, în ceea ce privește elementele care sunt de competența Uniunii.

               (2)

               Articolul 20 din acord instituie Comitetul GNSS Uniunea Europeană/Elveția (denumit în continuare „comitetul mixt”) și prevede că acesta ar trebui să își stabilească propriul regulament de procedură.

               (3)

               Prin urmare, este oportun să se stabilească poziția care urmează să fie adoptată, în numele Uniunii, în ceea ce privește adoptarea regulamentului de procedură al comitetului mixt,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii în cadrul Comitetului GNSS Uniunea Europeană/Elveția (denumit în continuare „comitetul mixt”) instituit prin Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit, în ceea ce privește adoptarea propriului regulamentul de procedură, se bazează pe proiectul de decizie a Comitetului mixt atașat la prezenta decizie.
   (2)   Reprezentanții Uniunii în cadrul Comitetului mixt pot conveni modificări minore ale proiectului de decizie, fără a mai fi necesară o nouă decizie a Consiliului.
   Articolul 2
   Prezenta decizie intră în vigoare la data adoptării.

      Adoptată la Luxemburg, 12 iunie 2017.

            Pentru Consiliu

            Președintele

         C. CAMILLERI

      (1)  JO L 15, 20.1.2014, p. 3.

      PROIECT
      DECIZIA NR. 1/2017 A COMITETULUI GNSS UNIUNEA EUROPEANĂ/ELVEȚIA
      din …
      privind adoptarea regulamentului său de procedură
      COMITETUL GNSS UNIUNEA EUROPEANĂ/ELVEȚIA,
      având în vedere Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit, în special articolul 20,
      întrucât:

                  (1)

                  Acordul de cooperare între Uniunea Europeană și statele membre ale acesteia, pe de o parte, și Confederația Elvețiană, pe de altă parte, privind programele europene de radionavigație prin satelit (1) (denumit în continuare „acordul”) se aplică cu titlu provizoriu între Confederația Elvețiană (denumită în continuare „Elveția”) și Uniune de la 1 ianuarie 2014 în ceea ce privește elementele care țin de competența Uniunii.

                  (2)

                  În conformitate cu articolul 20 alineatul (2) din acord, Comitetul GNSS Uniunea Europeană/Elveția (denumit în continuare „comitetul mixt”) urmează să își stabilească propriul regulament de procedură.

                  (3)

                  În conformitate cu articolul 20 alineatul (4) din acord, comitetul mixt poate decide instituirea de grupuri de lucru sau de grupuri de experți care să îl asiste în îndeplinirea sarcinilor sale.

                  (4)

                  În conformitate cu articolul 27 alineatul (2) din acord, comitetul mixt este alcătuit din reprezentanți ai Elveției și ai Uniunii în timpul aplicării provizorii a acordului,

            ADOPTĂ PREZENTA DECIZIE:
      Articol unic
      Se adoptă regulamentul de procedură al comitetului mixt, astfel cum este prevăzut în anexa la prezenta decizie.

         Redactat în limba engleză la Bruxelles și Berna, […] și, respectiv, […].

               Pentru Comitetul mixt

               Președintele

               Secretarul pentru Uniunea Europeană

               Secretarul pentru Elveția

         (1)  JO L 15, 20.1.2014, p. 3.

         ANEXĂ

            REGULAMENTUL DE PROCEDURĂ AL COMITETULUI GNSS UNIUNEA EUROPEANĂ/ELVEȚIA („COMITETUL MIXT”)

         Articolul 1
         Componența comitetului mixt
         (1)   Comitetul mixt este format din reprezentanți ai Comisiei Europene (denumită în continuare „Comisia”) și ai guvernelor statelor membre ale Uniunii Europene, pe de o parte, și din reprezentanți ai guvernului federal al Confederației Elvețiene (denumită în continuare „Elveția”), pe de altă parte. Cele două părți vor fi denumite în continuare în mod individual „partea” sau, împreună, „părțile”.
         (2)   Reprezentanții părților pot fi însoțiți de alți funcționari care acționează în numele părților.
         (3)   În timpul aplicării provizorii a acordului, comitetul mixt este format din reprezentanți ai Elveției, pe de o parte, și din reprezentanți ai Uniunii Europene, pe de altă parte.
         Articolul 2
         Președinția
         (1)   Președinția comitetului mixt este deținută alternativ de fiecare dintre părți o dată la 12 luni.
         Președinția este deținută de Elveția în anul calendaristic în care acordul intră în vigoare.
         (2)   Partea care deține președinția numește președintele comitetului mixt, precum și înlocuitorul acestuia.
         (3)   Președintele conduce activitatea comitetului mixt.
         (4)   În timpul aplicării provizorii a acordului, dispozițiile prezentului articol se aplică mutatis mutandis.
         Articolul 3
         Observatorii
         Comitetul mixt poate decide, cu acordul comun al părților, să invite experți sau reprezentanți ai altor organisme să participe la reuniunile comitetului mixt în calitate de observatori pentru a oferi informații cu privire la subiecte specifice. Comitetul mixt convine cu privire la termenii și condițiile în care acești observatori pot participa la reuniuni.
         Articolul 4
         Secretariatul
         (1)   Un funcționar al Comisiei Europene și un funcționar al guvernului Elveției vor exercita în comun funcțiile de secretari ai comitetului mixt.
         (2)   Secretariatul comitetului mixt este responsabil de comunicarea între părți, inclusiv de transmiterea documentelor.
         (3)   Funcțiile de secretariat intră în responsabilitatea părții care deține președinția.
         Articolul 5
         Reuniunile comitetului mixt
         (1)   Comitetul mixt se întrunește dacă este necesar și atunci când este necesar, în principiu o dată pe an.
         După consultarea părților, președintele convoacă reuniunea comitetului mixt la un moment și într-un loc convenite de comun acord. În cazul în care părțile convin astfel, se pot organiza, de asemenea, conferințe telefonice și videoconferințe.
         Președintele convoacă o sesiune specială a comitetului mixt fie la cererea Uniunii Europene, fie la cererea Elveției.
         Comitetul mixt se întrunește în termen de 15 de zile calendaristice de la data unei cereri, în temeiul articolului 22 alineatul (2) din acord.
         (2)   Comitetul mixt se reunește la Bruxelles sau în Elveția, în funcție de partea care deține președinția, cu excepția cazului în care părțile convin altfel.
         (3)   Președintele trimite reprezentanților părților convocarea la reuniune, împreună cu proiectul de ordine de zi și documentele pentru reuniune, cu cel puțin 21 de zile calendaristice înainte de data reuniunii. Documente pentru reuniunile convocate în conformitate cu articolul 22 alineatul (2) din acord, se transmit cu cel puțin șapte zile calendaristice înainte de data reuniunii.
         (4)   Cu acordul celor două părți, președintele poate să reducă termenele indicate la alineatul (3), pentru a lua în considerare cerințele unui caz particular.
         (5)   Cu cel puțin șapte zile calendaristice înainte de fiecare reuniune, președintele este informat cu privire la componența delegației fiecărei părți.
         (6)   Reuniunile comitetului mixt nu sunt publice, cu excepția cazului în care părțile hotărăsc altfel.
         Articolul 6
         Ordinea de zi
         (1)   Președintele, asistat de secretari, întocmește ordinea de zi provizorie pentru fiecare reuniune.
         (2)   Fiecare parte poate solicita includearea unor chestiuni suplimentare pe ordinea de zi. Orice astfel de cerere trebuie să fie motivată corespunzător și trimisă în scris președintelui cu cel puțin șapte zile calendaristice înainte de data reuniunii.
         (3)   Comitetul mixt aprobă ordinea de zi la începutul fiecărei reuniuni.
         Articolul 7
         Grupurile de lucru ale Comitetului mixt
         (1)   Componența și funcționarea grupurilor de lucru sau ale grupurilor de experți care urmează să fie înființate în conformitate cu articolul 20 alineatul (4) din acord este convenită pe baza unui mandat stabilit de comitetul mixt.
         (2)   Grupurile de lucru sau grupurile de experți aplică prezentul regulament de procedură mutatis mutandis.
         (3)   Grupurile de lucru sau grupurile de experți își desfășoară activitatea sub autoritatea comitetului mixt, căruia îi prezintă un raport după fiecare reuniune. Acestea nu sunt autorizate să ia decizii, însă pot face recomandări comitetului mixt.
         (4)   Comitetul mixt poate decide, în conformitate cu articolul 8 din prezentul regulament de procedură, să modifice sau să încheie mandatul grupurilor de lucru sau al grupurilor de experți.
         Articolul 8
         Deciziile și recomandările
         (1)   Comitetul mixt ia decizii și formulează recomandări cu acordul comun al părților, în conformitate cu acordul. Acestea sunt intitulate „Decizia” sau „Recomandarea”, urmată de un număr de ordine, de data adoptării și de o referire la obiectul lor.
         (2)   Deciziile și recomandările comitetului mixt sunt semnate de către președinte și de către secretari și sunt transmise părților.
         (3)   Fiecare parte poate decide să publice orice decizie sau recomandare adoptată de către comitetul mixt în jurnalul său oficial respectiv. Părțile se informează reciproc cu privire la intenția lor de a publica o decizie sau o recomandare.
         (4)   Comitetul mixt poate adopta decizii sau recomandări prin procedură scrisă, dacă părțile convin astfel. Procedura scrisă constă într-un schimb de note între secretari, care acționează în acord cu părțile. În acest scop, textul propunerii este difuzat în conformitate cu articolul 5 din prezentul regulament de procedură, într-o perioadă de cel puțin 21 de zile calendaristice, perioadă în care se comunică eventualele rezerve sau modificări. În urma consultării cu părțile, președintele poate să reducă perioada menționată pentru a lua în considerare circumstanțe speciale. După ce se ajunge la un acord cu privire la text, decizia sau recomandarea este semnată președinte și de secretari.
         (5)   Deciziile Comitetului mixt de modificare a anexei I la acord se adoptă în limbile autentice ale acordului.
         Articolul 9
         Procesele-verbale
         (1)   Secretariatul întocmește procesul-verbal al fiecărei reuniuni. Proiectul de proces-verbal menționează deciziile luate și recomandările formulate. Proiectul procesului-verbal se înaintează spre aprobare comitetului mixt. După ce a fost adoptat de comitetul mixt, procesul-verbal este semnat de președinte și de secretari.
         (2)   Proiectul de proces-verbal se întocmește în termen de 21 de zile calendaristice de la data reuniunii și se înaintează spre aprobare comitetului mixt, fie prin procedură scrisă, fie în cadrul următoarei reuniuni a comitetului mixt.
         Articolul 10
         Confidențialitatea
         Atunci când o parte transmite comitetului mixt informații desemnate drept confidențiale, celelalte părți tratează aceste informații ca atare.
         Articolul 11
         Cheltuielile
         (1)   Fiecare parte suportă orice cheltuieli care îi revin în legătură cu participarea sa la reuniunile comitetului mixt și ale grupurilor de lucru sau ale grupurilor de experți.
         (2)   Comitetul mixt convine asupra defalcării cheltuielilor aferente oricărei misiuni încredințate experților.
         (3)   Cheltuielile legate de organizarea reuniunilor și de reproducerea documentelor sunt suportate de partea care găzduiește reuniunea.
         Articolul 12
         Corespondența
         Orice corespondență trimisă sau primită de președintele comitetului mixt se trimite secretariatului comitetului mixt.
         Articolul 13
         Modificarea
         Prezentul regulament de procedură poate fi modificat printr-o decizie a comitetului mixt în conformitate cu articolul 8.


title: 2008/270/CE,Euratom: Decizia Consiliului și a Comisiei din 25 februarie 2008 privind semnarea, în numele Comunității Europene și al Comunității Europene a Energiei Atomice, a Acordului de cooperare științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte

text:
               28.3.2008

               RO

               Jurnalul Oficial al Uniunii Europene

               L 86/25

      DECIZIA CONSILIULUI ȘI A COMISIEI

   din 25 februarie 2008
   privind semnarea, în numele Comunității Europene și al Comunității Europene a Energiei Atomice, a Acordului de cooperare științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte
   (2008/270/CE, Euratom)
   CONSILIUL UNIUNII EUROPENE ȘI COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolul 170 coroborat cu articolul 300 alineatul (2) primul paragraf prima teză și cu articolul 300 alineatul (3),
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunităților, un acord de cooperare științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte („acordul”), fiind prevăzută, de asemenea, aplicarea provizorie a acestuia.

               (2)

               Acordul a fost semnat de către reprezentanții părților la Luxemburg, pe data de 25 iunie 2007, sub rezerva încheierii sale la o dată ulterioară.

               (3)

               Acordul ar trebui să fie aprobat,

         DECID:
   Articolul 1
   Prin prezenta decizie se aprobă, în numele Comunității Europene și al Comunității Europene a Energiei Atomice, Acordul de cooperare științifică și tehnologică între Comunitatea Europeană și Comunitatea Europeană a Energiei Atomice, pe de o parte, și Confederația Elvețiană, pe de altă parte (2).
   Articolul 2
   Notificarea prevăzută la articolul 14 din acord este îndeplinită de către președintele Consiliului, în numele Comunității Europene, și de către președintele Comisiei, în numele Comunității Europene a Energiei Atomice.
   Articolul 3
   (1)   Prezentul acord este conex celor șapte acorduri semnate cu Elveția la 21 iunie 1999 și încheiate prin Decizia 2002/309/CE, Euratom a Consiliului și a Comisiei, în ceea ce privește Acordul de cooperare științifică și tehnologică, din 4 aprilie 2002 privind încheierea a șapte acorduri cu Confederația Elvețiană (3).
   (2)   În cazul în care acordurile menționate la alineatul (1) au fost reziliate, acordul nu se reînnoiește.

      Adoptată la Bruxelles, 25 februarie 2008.

            Pentru Consiliu

            Președintele

         A. VIZJAK

            Pentru Comisie

            Președintele

         José Manuel BARROSO

      (1)  Avizul din 23 octombrie 2007 (nepublicat încă în Jurnalul Oficial).

      (2)  JO L 189, 20.7.2007, p. 26.

      (3)  JO L 114, 30.4.2002, p. 1.


title: Decizia 2008/617/JAI A Consiliului din 23 iunie 2008 privind îmbunătățirea cooperării dintre unitățile speciale de intervenție ale statelor membre ale Uniunii Europene în situații de criză

text:
               6.8.2008

               RO

               Jurnalul Oficial al Uniunii Europene

               L 210/73

      DECIZIA 2008/617/JAI A CONSILIULUI

   din 23 iunie 2008
   privind îmbunătățirea cooperării dintre unitățile speciale de intervenție ale statelor membre ale Uniunii Europene în situații de criză
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolele 30, 32 și articolul 34 alineatul (2) litera (c),
   având în vedere inițiativa Republicii Austria (1),
   având în vedere avizul Parlamentului European (2),
   întrucât:

               (1)

               Articolul 29 din tratat prevede că obiectivul Uniunii este acela de a le oferi cetățenilor un nivel ridicat de siguranță într-un spațiu de libertate, de securitate și de justiție, prin dezvoltarea acțiunii comune între statele membre în domeniul cooperării polițienești și judiciare în materie penală.

               (2)

               În declarația lor de solidaritate împotriva terorismului din 25 martie 2004, șefii de stat și de guvern ai statelor membre ale Uniunii Europene și-au declarat intenția fermă ca statele membre să își mobilizeze toate instrumentele pe care le au la dispoziție pentru a sprijini un stat membru sau un stat aderent pe teritoriul propriu la solicitarea autorităților sale politice în cazul unui atac terorist.

               (3)

               În urma atacurilor din 11 septembrie 2001, unitățile speciale de intervenție ale tuturor autorităților însărcinate cu aplicarea legii din statele membre au inițiat deja activități de cooperare sub egida Grupului operativ de lucru al șefilor de poliție. Din 2001, rețeaua acestora, denumită „Atlas”, a organizat diverse seminarii, studii, schimburi de materiale și exerciții comune.

               (4)

               Niciun stat membru nu dispune de toate mijloacele, resursele și competențele necesare pentru a rezolva în mod eficient toate tipurile posibile de situații de criză specifice sau la scară largă care necesită intervenții speciale. Prin urmare, este de importanță crucială ca fiecare stat membru să poată solicita asistența unui alt stat membru.

               (5)

               Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (3) („Decizia Prüm”), în special articolul 18 din respectiva decizie, reglementează formele de asistență polițienească între statele membre în ceea ce privește evenimentele de masă și alte evenimente similare majore, dezastrele și accidentele grave. Prezenta decizie nu conține reglementări în domeniul evenimentelor de masă, al dezastrelor (naturale) sau al accidentelor grave în sensul articolului 18 din Decizia Prüm, dar completează dispozițiile Deciziei Prüm, luând în considerare forme de asistență polițienească între statele membre prin intermediul unităților speciale de intervenție în alte situații, și anume situații de criză generate de intervenția umană, care prezintă o amenințare fizică directă gravă la adresa persoanelor, a bunurilor, a infrastructurii sau a instituțiilor, în special situații de luare de ostatici, deturnări și alte evenimente similare.

               (6)

               Existența acestui cadru juridic și a unei compilații care să indice care sunt autoritățile competente va permite statelor membre să reacționeze rapid și să câștige timp în cazul survenirii unor astfel de situații de criză. În plus, în vederea îmbunătățirii capacității statelor membre de a preveni și de a răspunde unor astfel de situații de criză, în special incidentelor teroriste, este esențial ca unitățile speciale de intervenții să se reunească în mod regulat și să organizeze activități de formare comune pentru a putea beneficia de experiențele comune,

         DECIDE:
   Articolul 1
   Obiectul
   Prezenta decizie stabilește norme și condiții generale pentru a le permite unităților speciale de intervenție ale unui stat membru să acorde asistență și/sau să acționeze pe teritoriul unui alt stat membru (denumit în continuare „statul membru solicitant”) în cazurile în care acestea au fost invitate de către statul membru solicitant și au convenit asupra acestui lucru în vederea soluționării unei situații de criză. Detaliile practice și modalitățile de punere în aplicare care completează prezenta decizie sunt convenite în mod direct între statul membru solicitant și statul membru solicitat.
   Articolul 2
   Definiții
   În sensul prezentei decizii:

               (a)

               „unitate specială de intervenție” înseamnă orice unitate de aplicare a legii dintr-un stat membru, specializată în controlul unei situații de criză;

               (b)

               „situație de criză” înseamnă orice situație în care autoritățile competente ale unui stat membru au motive întemeiate să considere că există o infracțiune penală care prezintă o amenințare fizică directă gravă la adresa persoanelor, a bunurilor, a infrastructurii sau a instituțiilor statului membru respectiv, în special situațiile menționate la articolul 1 alineatul (1) din Directiva-cadru 2002/475/JAI a Consiliului din 13 iunie 2002 privind combaterea terorismului (4);

               (c)

               „autoritate competentă” înseamnă autoritatea națională care poate solicita și autoriza desfășurarea unităților speciale de intervenție.

         Articolul 3
   Asistență acordată unui alt stat membru
   (1)   Printr-o solicitare transmisă prin intermediul autorităților competente, prin care se definește natura asistenței solicitate, precum și necesitatea operațională a acesteia, un stat membru poate solicita să primească asistență din partea unei unități speciale de intervenție dintr-un alt stat membru în vederea soluționării unei situații de criză. Autoritatea competentă din statul membru solicitat poate accepta sau refuza o asemenea solicitare sau poate propune un alt tip de asistență.
   (2)   Sub rezerva acordului între statele membre în cauză, asistența poate consta în furnizarea de echipament și/sau expertiză statului membru solicitant, și/sau desfășurarea de acțiuni pe teritoriul statului membru respectiv, utilizându-se armament dacă este cazul.
   (3)   În cazul acțiunilor desfășurate pe teritoriul statului membru solicitant, ofițerii din cadrul unității speciale de intervenție care acordă asistență sunt autorizați să acționeze în calitate de forțe de sprijin pe teritoriul statului membru solicitant și să ia toate măsurile necesare pentru furnizarea sprijinului solicitat în măsura în care:

               (a)

               acționează sub responsabilitatea, autoritatea și conducerea statului membru solicitant în conformitate cu legislația statului membru solicitant; și

               (b)

               acționează în limitele competențelor ce le revin în baza legislației lor naționale.

         Articolul 4
   Răspunderea civilă și penală
   În cazul în care ofițerii unui stat membru acționează în cadrul altui stat membru și/sau se folosește echipament în temeiul prezentei decizii, se aplică dispozițiile privind răspunderea civilă și penală prevăzute la articolul 21 alineatele (4) și (5), respectiv articolul 22 din Decizia Prüm.
   Articolul 5
   Reuniuni și instruire comună
   Statele membre participante se asigură că unitățile lor speciale de intervenție organizează reuniuni, instruiri și exerciții comune ori de câte ori este nevoie pentru a face schimb de experiență, competențe și informații generale, tehnice și practice din domeniul soluționării situațiilor de criză. Astfel de reuniuni, instruiri și exerciții pot fi finanțate prin posibilitățile oferite de programele financiare ale Uniunii de a obține subvenții de la bugetul Uniunii Europene. În acest context, statul membru care deține președinția Uniunii ia toate măsurile necesare pentru a se asigura că au loc astfel de reuniuni, instruiri și exerciții.
   Articolul 6
   Costuri
   Statul membru solicitant suportă cheltuielile operaționale efectuate de unitățile speciale de intervenție ale statului membru solicitat în legătură cu aplicarea articolului 3, inclusiv cheltuielile de transport și cazare, dacă statele membre în cauză nu convin altfel.
   Articolul 7
   Relația cu alte instrumente
   (1)   Fără a aduce atingere angajamentelor care le revin în baza altor acte adoptate în conformitate cu titlul VI din tratat, în special Decizia Prüm:

               (a)

               statele membre pot continua să aplice acordurile sau înțelegerile bilaterale sau multilaterale privind cooperarea transfrontalieră care sunt în vigoare la 23 iunie 2008, în măsura în care astfel de acorduri sau înțelegeri nu sunt incompatibile cu obiectivele prezentei decizii;

               (b)

               statele membre pot încheia sau pune în aplicare acorduri sau înțelegeri bilaterale sau multilaterale privind cooperarea transfrontalieră după 23 decembrie 2008, în măsura în care astfel de acorduri sau înțelegeri prevăd extinderea sau aprofundarea obiectivelor prezentei decizii.

         (2)   Acordurile și înțelegerile menționate la alineatul (1) nu pot afecta relațiile cu statele membre care nu sunt părți la acestea.
   (3)   Statele membre informează Consiliul și Comisia cu privire la acordurile sau înțelegerile menționate la alineatul (1).
   Articolul 8
   Dispoziții finale
   Secretariatul General al Consiliului întocmește și actualizează lista autorităților competente din statele membre care pot solicita și autoriza acordarea de asistență astfel cum se menționează la articolul 3.
   Secretariatul General al Consiliului informează autoritățile menționate la alineatul (1) cu privire la orice schimbare survenită în lista întocmită în conformitate cu prezentul articol.
   Articolul 9
   Intrarea în vigoare
   Prezenta decizie intră în vigoare la 23 decembrie 2008.

      Adoptată la Luxemburg, 23 iunie 2008.

            Pentru Consiliu

            Președintele

         I. JARC

      (1)  JO C 321, 29.12.2006, p. 45.

      (2)  Avizul din 31 ianuarie 2008 (nepublicat încă în Jurnalul Oficial).

      (3)  A se vedea pagina 1 din prezentul Jurnal Oficial.

      (4)  JO L 164, 22.6.2002, p. 3.


title: 2011/355/UE: Decizia Consiliului din 9 iunie 2011 privind lansarea schimbului automat de date în ceea ce privește datele dactiloscopice în Franța

text:
               21.6.2011

               RO

               Jurnalul Oficial al Uniunii Europene

               L 161/23

         DECIZIA CONSILIULUI
   din 9 iunie 2011
   privind lansarea schimbului automat de date în ceea ce privește datele dactiloscopice în Franța
   (2011/355/UE)
   CONSILIUL UNIUNII EUROPENE,
   având în vedere Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (1), în special articolul 25,
   având în vedere Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI (2), în special articolul 20 și capitolul 4 din anexa la aceasta,
   întrucât:

               (1)

               În conformitate cu Protocolul privind dispozițiile tranzitorii anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, actele instituțiilor, ale organelor, ale oficiilor sau ale agențiilor Uniunii adoptate înainte de intrarea în vigoare a Tratatului de la Lisabona continuă să producă efecte juridice atât timp cât aceste acte nu sunt abrogate, anulate sau modificate în temeiul tratatelor.

               (2)

               În consecință, se aplică articolul 25 din Decizia 2008/615/JAI și Consiliul trebuie să decidă în unanimitate dacă statele membre au pus în aplicare dispozițiile capitolului 6 din decizia respectivă.

               (3)

               Articolul 20 din Decizia 2008/616/JAI prevede că deciziile menționate la articolul 25 alineatul (2) din Decizia 2008/615/JAI se adoptă în temeiul unui raport de evaluare bazat pe un chestionar. În ceea ce privește schimbul automat de date în conformitate cu capitolul 2 din Decizia 2008/615/JAI, raportul de evaluare se bazează pe o vizită de evaluare și pe un test-pilot.

               (4)

               În conformitate cu dispozițiile de la capitolul 4 punctul 1.1 din anexa la Decizia 2008/616/JAI, chestionarul elaborat de grupul de lucru competent al Consiliului se aplică fiecăruia dintre schimburile automate de date și trebuie să fie completat de un stat membru de îndată ce acesta consideră că îndeplinește condițiile pentru schimbul de date din categoria de date corespunzătoare.

               (5)

               Franța a completat chestionarul privind protecția datelor și chestionarul referitor la schimbul de date dactiloscopice.

               (6)

               Franța a derulat cu succes un test-pilot împreună cu Spania, Germania și Luxemburg.

               (7)

               S-a efectuat o vizită de evaluare în Franța, iar echipa de evaluare spaniolo-germano-luxemburgheză a elaborat un raport privind vizita de evaluare și l-a înaintat grupului de lucru competent al Consiliului.

               (8)

               S-a înaintat Consiliului un raport de evaluare global, care sintetizează rezultatele chestionarului, vizita de evaluare și testul-pilot referitor la schimbul de date dactiloscopice,

         ADOPTĂ PREZENTA DECIZIE:
   Articolul 1
   În scopul căutării automate a datelor dactiloscopice, Franța a pus în aplicare pe deplin dispozițiile generale privind protecția datelor incluse în capitolul 6 din Decizia 2008/615/JAI și poate primi și furniza date cu caracter personal în temeiul articolului 9 din respectiva decizie începând cu data intrării în vigoare a prezentei decizii.
   Articolul 2
   Prezenta decizie intră în vigoare la data adoptării.

      Adoptată la Luxemburg, 9 iunie 2011.

            Pentru Consiliu

            Președintele

         PINTÉR S.

      (1)  JO L 210, 6.8.2008, p. 1.

      (2)  JO L 210, 6.8.2008, p. 12.


title: 2013/744/UE: Decizia Consiliului din 9 decembrie 2013 privind semnarea, în numele Uniunii Europene, a Protocolului pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului, în ceea ce privește dispozițiile sale referitoare la obligații privind cooperarea judiciară în materie penală, definirea infracțiunilor și cooperarea polițienească

text:
               12.12.2013

               RO

               Jurnalul Oficial al Uniunii Europene

               L 333/73

         DECIZIA CONSILIULUI
   din 9 decembrie 2013
   privind semnarea, în numele Uniunii Europene, a Protocolului pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului, în ceea ce privește dispozițiile sale referitoare la obligații privind cooperarea judiciară în materie penală, definirea infracțiunilor și cooperarea polițienească
   (2013/744/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 82 alineatul (1), articolul 83 și articolul 87 alineatul (2), coroborate cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 22 octombrie 1999, Consiliul a autorizat Comisia să negocieze, în cadrul Organizației Mondiale a Sănătății (OMS), o convenție-cadru pentru controlul tutunului (CCCT) și protocoalele aferente. Această autorizație a fost modificată de Consiliu la 21 aprilie 2001 și la 20 decembrie 2007 în ceea ce privește Protocolul pentru eliminarea comerțului ilicit cu produse din tutun („protocolul”). Negocierile au fost purtate de către Comisie în cadrul directivelor de negociere adoptate de Consiliu și au fost finalizate cu succes prin adoptarea protocolului la cea de a cincea Conferință a părților la CCCT a OMS, la 12 noiembrie 2012, la Seul, în Republica Coreea.

               (2)

               Încheierea CCTC a fost aprobată în numele Comunității prin Decizia 2004/513/CE a Consiliului (1), care este o condiție pentru ca Uniunea Europeană să devină parte la protocol.

               (3)

               Protocolul reprezintă o contribuție semnificativă la eforturile internaționale de eliminare a tuturor formelor de comerț ilicit cu produse din tutun, constituind o componentă esențială a controlului tutunului.

               (4)

               Protocolul stipulează obligații pentru părțile contractante referitoare la cooperarea judiciară în materie penală, definirea infracțiunilor și cooperarea polițienească. Prin urmare, dispozițiile respective intră sub incidența părții a treia titlul V din Tratatul privind funcționarea Uniunii Europene.

               (5)

               Întrucât protocolul se referă la chestiuni care țin de competența Uniunii, acesta ar trebui semnat în numele Uniunii, sub rezerva încheierii sale la o dată ulterioară.

               (6)

               Prin semnarea protocolului, Uniunea nu va exercita competențe partajate, statele membre păstrându-și, prin urmare, competențele proprii în domeniile vizate de protocol care nu afectează normele comune și nu modifică domeniul de aplicare al acestora.

               (7)

               În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și Tratatul privind funcționarea Uniunii Europene și fără a aduce atingere articolului 4 din protocolul menționat, respectivele state membre nu participă la adoptarea prezentei decizii, nu au obligații în temeiul acesteia și nu fac obiectul aplicării sale.

               (8)

               În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (9)

               În paralel cu prezenta decizie, va fi adoptată o decizie separată (2) privind semnarea, în numele Uniunii, a protocolului, cu excepția dispozițiilor sale referitoare la obligații privind cooperarea judiciară în materie penală, definirea infracțiunilor și cooperarea polițienească,

         ADOPTĂ PREZENTA DECIZIE:
   Articolul 1
   Se autorizează semnarea Protocolului pentru eliminarea comerțului ilicit cu produse din tutun la Convenția-cadru a OMS pentru controlul tutunului, în ceea ce privește dispozițiile sale referitoare la obligații privind cooperarea judiciară în materie penală, definirea infracțiunilor și cooperarea polițienească, sub rezerva încheierii respectivului protocol (3).
   Articolul 2
   Prin prezenta decizie, președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii, în ceea ce privește dispozițiile sale referitoare la obligațiile privind cooperarea judiciară în materie penală, definirea infracțiunilor și cooperarea polițienească.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 9 decembrie 2013.

            Pentru Consiliu

            Președintele

         A. PABEDINSKIENĖ

      (1)  Decizia 2004/513/CE a Consiliului din 2 iunie 2004 privind încheierea Convenției-cadru a OMS pentru controlul tutunului (JO L 213, 15.6.2004, p. 8).

      (2)  Decizia 2013/745/UE a Consiliului din 9 decembrie 2013 privind semnarea, în numele Uniunii Europene, a Protocolului pentru eliminarea comerțului ilicit cu produse din tutun la Convenția-cadru a Organizației Mondiale a Sănătății pentru controlul tutunului, cu excepția dispozițiilor sale referitoare la obligații privind cooperarea judiciară în materie penală, definirea infracțiunilor și cooperarea polițienească (A se vedea pagina 75 din prezentul Jurnal Oficial).

      (3)  Textul protocolului va fi publicat împreună cu decizia de încheiere.


title: Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015 - 25 ianuarie 2020

text:
               7.2.2015

               RO

               Jurnalul Oficial al Uniunii Europene

               L 31/25

         DECIZIA (UE) 2015/190 A CONSILIULUI
   din 5 februarie 2015
   de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 300 alineatul (3) și articolul 305,
   având în vedere Decizia 2014/930/UE a Consiliului din 16 decembrie 2014 cu privire la stabilirea componenței Comitetului Regiunilor (1),
   având în vedere propunerile fiecărui stat membru,
   întrucât:

               (1)

               Articolul 300 alineatul (3) din tratat prevede că membrii sau supleanții din cadrul Comitetului Regiunilor, pe lângă faptul că sunt reprezentanții colectivităților regionale sau locale, sunt fie titularii unui mandat electoral în cadrul unei autorități regionale sau locale, fie răspund din punct de vedere politic în fața unei adunări alese.

               (2)

               Articolul 305 din tratat prevede numirea de către Consiliu, pentru o perioadă de cinci ani, a membrilor Comitetului Regiunilor și a unui număr egal de supleanți, în conformitate cu propunerile fiecărui stat membru.

               (3)

               Întrucât mandatul membrilor și al supleanților din cadrul Comitetului Regiunilor a expirat la 25 ianuarie 2015, a fost necesară numirea unor noi membri și supleanți.

               (4)

               La 26 ianuarie 2015, Consiliul a adoptat Decizia (UE) 2015/116 (2) de numire a membrilor și supleanților propuși de către guvernele belgian, bulgar, ceh, danez, estonian, irlandez, elen, spaniol, francez, croat, italian, cipriot, leton, lituanian, luxemburghez, maghiar, maltez, neerlandez, austriac, portughez, român, sloven, slovac, finlandez și suedez, a 23 de membri și 23 de supleanți propuși de guvernul german și a 18 membri și 16 supleanți propuși de guvernul polonez, pentru perioada cuprinsă între 26 ianuarie 2015 și 25 ianuarie 2020. Membrii și supleanții ai căror nominalizări nu au fost comunicate Consiliului până la 22 ianuarie 2015 nu au putut fi incluși în Decizia (UE) 2015/116.

               (5)

               La 2 februarie 2015 și 3 februarie 2015, lista membrilor și a supleanților propuși de guvernul britanic, precum și lista cuprinzând numele unui membru și al unui supleant propuși de guvernul german au fost transmise Consiliului. Respectivii membri și supleanți ar trebui să fie numiți pentru aceeași perioadă cuprinsă între 26 ianuarie 2015 și 25 ianuarie 2020, ca și membrii și supleanții numiți prin Decizia (UE) 2015/116. Prezenta decizie ar trebui, prin urmare, să se aplice retroactiv, începând cu 26 ianuarie 2015. O a treia decizie de numire a restului membrilor și supleanților din cadrul Comitetului Regiunilor pentru perioada 26 ianuarie 2015-25 ianuarie 2020 va fi adoptată la o dată ulterioară,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru perioada 26 ianuarie 2015-25 ianuarie 2020:

               —

               în calitate de membri, persoanele propuse de statele membre în anexa I;

               —

               în calitate de supleanți, persoanele propuse de statele membre în anexa II.

         Articolul 2
   Prezenta decizie intră în vigoare la data adoptării.
   Se aplică începând de la 26 ianuarie 2015.

      Adoptată la Bruxelles, 5 februarie 2015.

            Pentru Consiliu

            Președintele

         E. RINKĒVIČS

      (1)  JO L 365, 19.12.2014, p. 143.

      (2)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      ANNEX I

         ПРИЛОЖЕНИЕ I — ANEXO I — PŘÍLOHA I — BILAG I — ANHANG I — I LISA — ΠΑΡΑΡΤΗΜΑ Ι — ANNEX I — ANNEXE I — PRILOG I — ALLEGATO I — I PIELIKUMS — I PRIEDAS — I. MELLÉKLET — ANNESS I — BIJLAGE I — ZAŁĄCZNIK I — ANEXO I — ANEXA I — PRÍLOHA I — PRILOGA I — LIITE I — BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  Leader of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  Leader of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  Leader of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  Leader of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  Leader, Sunderland Council

                  Cllr Emily WESTLEY
                  Member of Hastings Council

      ANNEX II

         ПРИЛОЖЕНИЕ II — ANEXO II — PŘÍLOHA II — BILAG II — ANHANG II — II LISA — ΠΑΡΑΡΤΗΜΑ IΙ — ANNEX II — ANNEXE II — PRILOG II — ALLEGATO II — II PIELIKUMS — II PRIEDAS — II. MELLÉKLET — ANNESS II — BIJLAGE II — ZAŁĄCZNIK II — ANEXO II — ANEXA II — PRÍLOHA II — PRILOGA II — LIITE II — BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  Leader of Oxford Council

                  Cllr Gary ROBINSON
                  Leader Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: Decizia EUSEC/1/2008 a Comitetului politic și de securitate din 12 februarie 2008 privind numirea șefului misiunii Uniunii Europene de consiliere și de asistență în domeniul reformei din sectorul securității în Republica Democrată Congo (EUSEC RD Congo)

text:
               29.2.2008

               RO

               Jurnalul Oficial al Uniunii Europene

               L 56/63

      DECIZIA EUSEC/1/2008 A COMITETULUI POLITIC ȘI DE SECURITATE

   din 12 februarie 2008
   privind numirea șefului misiunii Uniunii Europene de consiliere și de asistență în domeniul reformei din sectorul securității în Republica Democrată Congo (EUSEC RD Congo)
   (2008/171/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 25 alineatul (3),
   având în vedere Acțiunea comună 2007/406/PESC a Consiliului din 12 iunie 2007 privind misiunea Uniunii Europene de consiliere și de asistență în domeniul reformei sectorului de securitate în Republica Democrată Congo (EUSEC RD Congo) (1), în special articolul 8,
   întrucât:

               (1)

               În temeiul articolului 8 din Acțiunea comună 2007/406/PESC, Consiliul a autorizat Comitetul Politic și de Securitate (COPS) să adopte decizii ulterioare privind numirea șefului misiunii.

               (2)

               În temeiul articolului 5 din Acțiunea comună 2007/406/PESC, domnul Pierre-Michel JOANA a fost numit șeful misiunii pentru misiunea Uniunii Europene de consiliere și de asistență în domeniul reformei din sectorul securității în Republica Democrată Congo.

               (3)

               La 19 decembrie 2007, domnul Pierre-Michel JOANA și-a înaintat demisia din funcția de șef al misiunii menționate anterior.

               (4)

               Secretarul General/Înaltul Reprezentant a propus numirea domnului Michel SIDO în calitate de nou șef al misiunii Uniunii Europene de consiliere și de asistență în domeniul reformei din sectorul securității în Republica Democrată Congo,

         DECIDE:
   Articolul 1
   Prin prezenta decizie, domnul Michel SIDO este numit șeful misiunii de consiliere și de asistență a Uniunii Europene în domeniul reformei din sectorul securității în Republica Democrată Congo.
   Articolul 2
   Prezenta decizie produce efecte de la 1 martie 2008.

      Adoptată la Bruxelles, 12 februarie 2008.

            Pentru Comitetul politic și de securitate

            Președintele

         M. IPAVIC

      (1)  JO L 151, 13.6.2007, p. 52.


title: Decizia (UE) 2016/2234 a Consiliului din 21 noiembrie 2016 privind semnarea, în numele Uniunii, a Acordului de cooperare dintre Uniunea Europeană și Agenția pentru Siguranța Navigației Aeriene în Africa și Madagascar (ASECNA) privind dezvoltarea sistemelor de radionavigație prin satelit și furnizarea de servicii conexe în zona de competență a ASECNA în beneficiul aviației civile

text:
               13.12.2016

               RO

               Jurnalul Oficial al Uniunii Europene

               L 337/1

         DECIZIA (UE) 2016/2234 A CONSILIULUI
   din 21 noiembrie 2016
   privind semnarea, în numele Uniunii, a Acordului de cooperare dintre Uniunea Europeană și Agenția pentru Siguranța Navigației Aeriene în Africa și Madagascar (ASECNA) privind dezvoltarea sistemelor de radionavigație prin satelit și furnizarea de servicii conexe în zona de competență a ASECNA în beneficiul aviației civile
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 172 coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 25 septembrie 2014, Consiliul a autorizat Comisia să negocieze, în numele Uniunii, un acord internațional cu Agenția pentru Siguranța Navigației Aeriene în Africa și Madagascar de stabilire a condițiilor aplicabile furnizării serviciului de augmentare cu ajutorul sateliților (SBAS) în Africa, pe baza programului european de radionavigație prin satelit EGNOS.

               (2)

               În urma negocierilor, la 12 mai 2016, a fost parafat Acordul de cooperare dintre Uniunea Europeană și Agenția pentru Siguranța Navigației Aeriene în Africa și Madagascar (ASECNA) privind dezvoltarea sistemelor de radionavigație prin satelit și furnizarea de servicii conexe în zona de competență a ASECNA în beneficiul aviației civile (denumit în continuare „acordul”).

               (3)

               Acordul ar trebui semnat,

         ADOPTĂ PREZENTA DECIZIE:
   Articolul 1
   Se autorizează semnarea, în numele Uniunii, a Acordului de cooperare dintre Uniunea Europeană și Agenția pentru Siguranța Navigației Aeriene în Africa și Madagascar (ASECNA) privind dezvoltarea sistemelor de radionavigație prin satelit și furnizarea de servicii conexe în zona de competență a ASECNA în beneficiul aviației civile.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul în numele Uniunii, sub rezerva încheierii acestuia.
   Articolul 3
   Prezenta decizie intră în vigoare la data adoptării.

      Adoptată la Bruxelles, 21 noiembrie 2016.

            Pentru Consiliu

            Președintele

         P. PLAVČAN


title: Decizia (UE) 2016/1591 a Parlamentului European din 28 aprilie 2016 privind descărcarea de gestiune pentru execuția bugetului întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/411

         DECIZIA (UE) 2016/1591 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) aferent exercițiului financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune pentru inițiativa privind medicamentele inovatoare pentru exercițiul financiar 2014, însoțit de răspunsurile întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0056/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (CE) nr. 73/2008 al Consiliului din 20 decembrie 2007 privind înființarea întreprinderii comune pentru punerea în aplicare a inițiativei tehnologice comune privind medicamentele inovatoare (4),

               —

               având în vedere Regulamentul (UE) nr. 557/2014 al Consiliului din 6 mai 2014 privind înființarea întreprinderii comune referitoare la inițiativa privind medicamentele inovatoare 2 (5), în special articolul 1 alineatul (2) și articolul 12,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (7),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0081/2016),

               1.

               acordă directorului executiv al întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare) descărcarea de gestiune pentru execuția bugetului întreprinderii comune aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune referitoare la inițiativa privind medicamentele inovatoare 2 (fosta întreprindere comună pentru punerea în aplicare a inițiativei tehnologice comune privind medicamentele inovatoare), Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 61.

      (2)  JO C 422, 17.12.2015, p. 62.

      (3)  JO L 298, 26.10.2012, p. 1.

      (4)  JO L 30, 4.2.2008, p. 38.

      (5)  JO L 169, 7.6.2014, p. 54.

      (6)  JO L 357, 31.12.2002, p. 72.

      (7)  JO L 38, 7.2.2014, p. 2.